BESLUTNING(1)

om Sierra Leone

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til sine tidligere beslutninger om Sierra Leone,

- der henviser til EU's erklæring om Sierra Leone af 15. juli 1999,

A. der henviser til, at Sierra Leones regering og repræsentanterne for Den Revolutionære Forenede Front (RUF) undertegnede en fredsaftale i Togo den 7. juli 1999,

B. der udtrykker bekymring over, at fredsaftalen ikke gennemføres i henhold til tidsplanen, samt over forsoningsprocessens skrøbelighed,

C. der henviser til, at fredsaftalen har til formål at bringe en konflikt til ophør, som har krævet tusinder af civile ofre og har rystet det internationale samfund på grund af de omfattende grusomheder, der er begået mod kvinder og børn,

D. der er dybt bekymret over de mange flygtninge og fordrevne i Sierra Leone, som fortsat lever under utroligt elendige forhold på trods af landets store naturressourcer, hvoraf de fleste anvendes til finansiering af konflikten,

E. der henviser til, at sikring af et retfærdigt og rimeligt retssystem er en væsentlig forudsætning for, at der kan opstå forsoning og stabilitet i Sierra Leone, samt til, at de personer, der har begået menneskerettighedskrænkelser skal stilles for retten,

F. der henviser til, at der skal indsættes en fredsbevarende FN-styrke til overvågning af gennemførelsen af aftalerne,

G. der henviser til, at der kun kan findes en fredelige løsning i Sierra Leone gennem øget regionalt samarbejde og foranstaltninger til modvirkning af diamantsmugling, som for det meste kontrolleres af Den Revolutionære Forenede Front i de østlige provinser med forbindelser til nabolandene,

1. glæder sig over undertegnelsen af fredsaftalerne og opfordrer alle parter til strengt at gennemføre aftalens betingelser med henblik på at nå frem til en varig og fredelig løsning på en konflikt, som har forårsaget umådelige menneskelige lidelser for Sierra Leones befolkning;

2. udtrykker anerkendelse af alle de instanser, der har været impliceret i opnåelsen af denne aftale, for den rolle de har spillet, herunder navnlig FN's generalsekretærs særlige udsending og Det Økonomiske Fællesskab af Vestafrikanske Stater (ECOWAS);

3. opfordrer kraftigt Sierra Leones regering til ud fra en erkendelse af, at der ikke vil blive nogen fred uden retfærdighed, at etablere et retfærdigt retssystem, som vil gøre det muligt at stille de ansvarlige for menneskerettighedskrænkelser for retten; er af den opfattelse, at magtdeling og etablering af ægte demokratiske institutioner og retsstatsprincipper er en væsentlig forudsætning for national forsoning;

4. konstaterer, at der i henhold til fredsaftalen skal nedsættes en sandheds- og forsoningskommission, men er af den opfattelse, at der kun kan opnås fred, hvis de individuelle udøvere af alvorlige menneskerettighedskrænkelser drages til ansvar;

5. opfordrer Den Europæiske Union og FN til at udarbejde ad hoc-programmer for den fysiske, mentale og psykologiske rehabilitering af børn, som har deltaget i væbnet konflikt;

6. opfordrer Kommissionen til at mobilisere de nødvendige midler til humanitær bistand til landet, iværksætte et særligt program for rehabiliteringen af tidligere børnesoldater samt yde bistand til lemlæstede;

7. betoner, at uden et rehabiliteringsprogram for tidligere soldater, der finansieres behørigt, og en genopbygningsfond for civile, vil det blive vanskeligt at bevare freden på lang sigt;

8. pålægger sine formænd at sende denne beslutning til AVS-EU-Rådet, Kommissionen, FN's generalsekretær og Sierra Leones regering.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).